ꠡꠣꠔ ꠇꠁꠘꠣꠞ ꠛꠣꠈꠣꠘ

ꠡꠣꠔ ꠇꠁꠘꠣꠞ ꠛꠣꠈꠣꠘ ꠇꠛꠤ ꠍꠂꠅꠖ ꠡꠣꠢꠘꠥꠞꠞ ꠟꠦꠈꠣ ꠄꠇꠐꠣ ꠇꠤꠔꠣꠛ ꠍꠤꠟꠐ ꠘꠣꠉꠞꠤ ꠢꠞꠚꠦ ꠍꠣꠙꠣ ꠡꠛꠌꠣꠁꠔꠦ ꠛꠦꠡꠤ ꠙꠠꠣ ꠇꠛꠤꠔꠣꠞ ꠝꠣꠏꠦ ꠄꠇ ꠅꠁꠟ ꠡꠣꠔ ꠈꠁꠘꠣꠞ ꠛꠣꠢꠣꠘ ⁕ ꠃꠘꠤꠡ ꠡꠔꠇꠅ ꠁ ꠇꠤꠔꠣꠛ ꠙꠄꠟꠣ ꠍꠣꠙꠣ ꠅꠄ ⁕ 

ꠡꠣꠔ ꠈꠁꠘꠣꠞ ꠛꠣꠈꠣꠘ ꠙꠥꠕꠤꠔ ꠡꠣꠔꠎꠣꠔ ꠛꠦꠐꠤꠞ ꠈꠣꠍꠟꠔꠞ ꠇꠕꠣ ꠇꠀ ꠅꠁꠍꠦ ꠨ ꠁꠔꠣ ꠅꠁꠟ ꠪ ꠢꠡ꠆ꠔꠥꠘꠤ ꠨ ꠡꠋꠇꠥꠘꠤ ꠨ ꠘꠣꠉꠥꠘꠤ ꠨ ꠇꠣꠋꠇꠥꠘꠤ ꠨ ꠇꠤꠋꠇꠥꠘꠤ ꠨ ꠌꠤꠘ꠆ꠔꠥꠘꠤ ꠨ ꠙꠖꠖꠥꠘꠤ ⁕ ꠝꠥꠟꠔ ꠘꠣꠘꠣꠘꠎꠣꠔ ꠎꠣꠘꠥꠀꠞ ꠀꠞ ꠎꠤꠘꠤꠡꠞ ꠟꠉꠦ ꠔꠥꠟꠘꠣ ꠖꠤꠀ ꠛꠦꠐꠤꠘꠔꠞ ꠈꠣꠍꠟꠔꠞ ꠛꠄꠀꠘ ꠇꠞꠍꠁꠘ ⁕ 

ꠀꠝꠞꠣꠞ ꠡꠝꠣꠎꠧ ꠊꠞ ꠙꠞꠤꠛꠣꠞ ꠍꠦꠝꠐꠤꠛꠣꠞ ꠖꠣꠄ ꠀꠍꠔꠣꠐꠣ ꠛꠦꠐꠤꠘꠔꠞ ꠃꠙꠞꠦ ꠙꠞꠤ ꠎꠣꠄ ⁕ ꠅꠘꠦꠇ ꠇꠡ꠆ꠐ ꠇꠞꠤ ꠊꠞꠛꠣꠞ ꠡꠣꠝꠟꠣꠁꠀ ꠞꠣꠈꠁꠘ ꠛꠦꠐꠤꠘꠔꠦ ꠨ ꠀꠛꠣꠞ ꠅꠘꠦꠇꠡꠝꠄ ꠖꠦꠈꠣ ꠎꠣꠄ ꠛꠦꠐꠤꠘꠔꠞ ꠈꠣꠍꠟꠔꠞ ꠇꠣꠞꠘꠦ ꠙꠞꠤꠛꠣꠞꠅ ꠅꠡꠣꠘ꠆ꠔꠤ ꠖꠦꠈꠣ ꠖꠦ ⁕ ꠡꠣꠢꠘꠥꠞꠦ ꠔꠣꠘ ꠇꠤꠔꠣꠛꠧ ꠇꠛꠤꠔꠣꠞ ꠍꠘ꠆ꠖꠦ ꠙꠞꠤꠛꠣꠞꠧ ꠛꠦꠐꠤꠘꠔꠞ ꠜꠥꠝꠤꠇꠣ ꠔꠥꠟꠤꠀ ꠗꠞꠍꠂꠘ ⁕ 

ꠁ ꠇꠤꠔꠣꠛꠧ ꠖꠦꠈꠣ ꠎꠣꠄ ꠛꠦꠐꠤꠘꠔꠞ ꠊꠞꠞ ꠜꠤꠔꠞꠦ ꠕꠣꠇꠣ ꠨ ꠢꠈꠟ ꠇꠣꠝ ꠇꠞꠣ ꠨ ꠎꠣꠝꠣꠁ ꠀꠞ ꠢꠃꠞꠛꠣꠠꠤꠞ ꠖꠤꠟ ꠈꠥꠡ ꠞꠣꠈꠣꠃ ꠛꠦꠐꠤꠘꠔꠞ ꠄꠇꠝꠣꠔ꠆ꠞ ꠇꠣꠝ ⁕ ꠁꠘꠕꠣꠇꠤ ꠛꠥꠎꠣ ꠎꠣꠄ ꠁ ꠇꠤꠔꠣꠛꠧ ꠝꠥꠟꠔ ꠚꠥꠐꠤꠀ ꠃꠑꠍꠦ ꠢꠤ ꠡꠝꠄꠇꠥꠞ ꠛꠦꠐꠣꠡꠣꠡꠤꠔ ꠡꠝꠣꠎꠞ ꠌꠤꠘ꠆ꠔꠣ ꠈꠤꠀꠟ ⁕  

 ꠢꠡ꠆ꠔꠥꠘꠤ ꠇꠁꠘꠣꠞ ꠛꠄꠀꠘ 

 ⁕ ꠙꠢꠦꠟꠣ ꠛꠄꠀꠘ ꠢꠡ꠆ꠔꠥꠘꠤ ꠇꠁꠘꠣꠞ ⁕

ꠙꠢꠦꠟꠣ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠡꠣꠔ ꠇꠁꠘꠣꠞ ꠛꠣꠈꠣꠘ ꠀꠝꠤ ꠟꠦꠈꠤꠝꠥ ꠄꠈꠘ ⁕ 

ꠎꠖꠤ ꠛꠣꠙꠦꠞ ꠛꠦꠐꠣ ꠢꠄ ꠅꠡ꠆ꠔꠣꠖꠦꠞ ꠉꠟꠣꠞ ꠢꠣꠞ ॥

ꠘꠄꠀꠘꠦ ꠖꠦꠈꠤꠟꠦ ꠔꠣꠞꠦ ꠙꠣꠞꠦ ꠌꠤꠘꠤꠛꠣꠞ ⁕ 

ꠝꠣꠄꠞ ꠙꠤꠀꠞꠣ ꠛꠦꠐꠣ ꠀꠞ ꠛꠣꠙꠦꠞ ꠙꠞꠣꠘ ॥

ꠙꠞꠕꠝꠦ ꠟꠦꠈꠤꠝꠥ ꠀꠝꠤ ꠢꠡ꠆ꠔꠥꠘꠤꠞ ꠛꠄꠀꠘ ⁕ 

ꠢꠡ꠆ꠔꠥꠘꠤ ꠎꠦꠁ ꠘꠣꠞꠤ ꠎꠦꠝꠘ ꠌꠟꠦ ꠢꠡ꠆ꠔꠤ ॥

ꠗꠝ ꠗꠝꠣꠁꠀ ꠚꠣꠐꠦ ꠛꠦꠐꠤ ꠄꠁ ꠔꠣꠞ ꠉꠔꠤ ⁕ 

ꠡꠣꠝꠤꠞ ꠡꠘꠦ ꠛꠤꠛꠣꠖ ꠇꠞꠤꠀ ꠙꠥꠡꠣꠁꠟ ꠞꠎꠘꠤ ॥

ꠡꠥꠡ꠆ꠛꠣꠝꠤꠞꠦ ꠖꠣꠔꠦ ꠇꠣꠐꠤ ꠟꠢꠥ ꠇꠞꠤꠀꠍꠦ ꠙꠣꠘꠤ ⁕ 

ꠟꠢꠥ ꠡꠥꠇꠣꠁ ꠉꠥꠡ꠆ꠔ ꠡꠥꠇꠣꠁ ꠍꠣꠝꠠꠣ ꠢꠁꠟ ꠖꠠꠤ ॥

ꠢꠡ꠆ꠔꠦ ꠟꠣꠐꠤ ꠟꠁꠀ ꠝꠞꠖꠦ ꠚꠤꠞꠦ ꠛꠣꠠꠤ ꠛꠣꠠꠤ ⁕

 ꠡꠋꠇꠥꠘꠤ ꠇꠁꠘꠣꠞ ꠛꠄꠀꠘ 
 ⁕ ꠖꠥꠍꠞꠣ ꠛꠄꠀꠘ ꠡꠋꠇꠥꠘꠤ ꠇꠁꠘꠣꠞ ⁕ 

ꠀꠞꠦꠇ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠡꠋꠇꠥꠘꠤ ꠇꠁꠘꠣꠞ ꠇꠤꠍꠥ ꠟꠦꠈꠤꠝꠥ ꠄꠈꠘ ⁕

ꠡꠋꠇꠥꠘꠤ ꠎꠦꠁ ꠇꠁꠘꠣ ꠎꠦꠍꠣ ꠡꠋꠈꠦꠞ ꠝꠥꠞꠣ  ॥

ꠝꠞꠖ ꠎꠣꠞ ꠜꠣꠟ ꠢꠄ ꠔꠤꠞꠤ ꠙꠣꠄ ꠛꠥꠞꠣ ⁕

ꠀꠁꠔꠦ ꠇꠣꠐꠦ ꠎꠣꠁꠔꠦ ꠇꠣꠐꠦ ꠡꠦꠁ ꠇꠞꠣꠔꠦꠞ ꠗꠣꠞ ॥

ꠛꠤꠘꠣ ꠡꠥꠘꠤ ꠇꠢꠦ ꠇꠕꠣ ꠝꠣꠉꠤꠀ ꠚꠥꠟꠦꠞ ꠢꠣꠞ ⁕

ꠛꠤꠘꠣ ꠡꠥꠘꠤ ꠇꠢꠦ ꠇꠕꠣ ꠝꠗꠥꠞꠡ ꠛꠣꠘꠤ ॥

ꠇꠣꠟ ꠘꠣꠉ ꠢꠁꠀ ꠝꠞꠖꠦꠞ ꠟꠁꠀꠍꠦ ꠙꠞꠣꠘꠤ ⁕

ꠛꠥꠏꠣꠁꠟꠦ ꠘꠣ ꠛꠥꠏꠦ ꠇꠁꠘꠣ ꠃꠟ꠆ꠐꠣ ꠙꠣꠘꠤ ॥

ꠛꠣꠄ ꠙꠣꠙꠦꠞ ꠜꠞꠣ ꠜꠞꠤꠀ ꠖꠤꠟ ꠡꠖꠉꠞꠦꠞ ꠘꠣꠄ ⁕

ꠛꠥꠏꠣꠁꠟꠦ ꠘꠣ ꠛꠥꠏꠦ ꠔꠤꠞꠤ ꠃꠟ꠆ꠐꠣ ꠔꠣꠞ ꠝꠘ ॥

ꠒꠣꠇꠣꠁꠔꠦꠞ ꠢꠣꠔꠦ ꠎꠦꠘ ꠡꠣꠃꠗꠦꠞ ꠝꠞꠘ ⁕

 ꠘꠣꠉꠥꠘꠤ ꠇꠁꠘꠣꠞ ꠛꠄꠀꠘ 

 ⁕ ꠔꠤꠍꠞꠣ ꠛꠄꠀꠘ ꠘꠣꠉꠥꠘꠤ ꠇꠁꠘꠣꠞ ⁕

ꠀꠞꠦꠇ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠘꠣꠉꠥꠘꠤ ꠇꠁꠘꠣꠞ ꠇꠤꠍꠥ ꠟꠦꠈꠤꠝꠥ ꠄꠈꠘ ⁕

ꠘꠣꠉꠥꠘꠤ ꠎꠦꠁ ꠇꠁꠘꠣ ꠝꠞꠖꠦ ꠇꠄ ꠡꠔꠤ ॥

ꠖꠤꠘꠦ ꠞꠣꠁꠔꠦ ꠈꠦꠖꠝꠔ ꠇꠞꠦ ꠝꠞꠖꠦꠞ ꠃꠟꠝꠔꠤ ⁕

ꠝꠞꠖꠦ ꠇꠢꠦ ꠀꠝꠣꠞ ꠔꠤꠞꠤ ꠛꠠꠡꠔ꠆ꠔꠤ ꠀꠍꠦ ॥

ꠟꠥꠇꠣꠁ ꠍꠣꠙꠣꠁ ꠇꠁꠘꠣ ꠇꠔ ꠝꠞꠖ ꠞꠣꠈꠤꠍꠦ ⁕

ꠀꠛꠦꠞ ꠇꠣꠈꠁꠄ ꠇꠁꠘꠣ ꠡꠥꠗꠥ ꠛꠣꠘ꠆ꠖꠁꠘ ꠇꠦꠡ ॥

ꠇꠝꠞ ꠛꠦꠇꠣ ꠖꠤꠀ ꠢꠣꠐꠦ ꠗꠞꠦ ꠘꠣꠘꠣꠘ ꠜꠦꠡ ⁕

ꠇꠝꠞ ꠛꠦꠇꠣ ꠖꠤꠀ ꠢꠣꠐꠦ ꠝꠣꠎꠣ ꠇꠞꠦ ꠈꠤꠘ ॥

ꠖꠥꠁ ꠌꠃꠇ ꠊꠥꠞ ꠇꠞꠤ ꠌꠣꠄ ꠇꠤꠛꠣ ꠞꠣꠔꠞ ꠖꠤꠘ ⁕

ꠡꠡꠥꠠꠤꠄ ꠖꠤꠟꠦ ꠉꠣꠟꠤ ꠃꠖꠞ ꠜꠞꠤ ꠕꠄ ॥

ꠀꠙꠘ ꠡꠣꠝꠤ ꠛꠣꠠꠤ ꠀꠁꠟꠦ ꠇꠣꠘ꠆ꠖꠤ ꠔꠣꠞꠦ ꠇꠄ ⁕

ꠎꠖꠤ ꠇꠝꠛꠈꠔ ꠛꠦꠐꠣ ꠢꠄ ꠡꠥꠘꠦ ꠛꠃꠞ ꠇꠕꠣ ॥

ꠛꠃꠞ ꠇꠕꠣ ꠡꠥꠘꠤꠀ ꠎꠦ ꠍꠣꠠꠤ ꠝꠣꠔꠣ ꠙꠤꠔꠣ ⁕

ꠝꠣꠔꠣꠞ ꠇꠕꠣ ꠝꠤꠍꠣ ꠢꠄ ꠛꠃꠞ ꠇꠕꠣ ꠢꠣꠍꠣ ॥

ꠡꠄꠔꠣꠘꠦ ꠙꠣꠁꠀ ꠔꠣꠞꠦ ꠇꠞꠤꠍꠦ ꠡꠞꠛꠔꠣ ⁕

ꠙꠞꠤ ꠛꠣꠠꠤ ꠎꠣꠁꠔꠦ ꠘꠣꠞꠤ ꠉꠣꠁꠐꠦ ꠛꠣꠘ꠆ꠖꠦ ꠙꠣꠘ ॥

ꠜꠤꠘ ꠙꠥꠞꠥꠡ ꠒꠣꠇꠤꠀ ꠎꠃꠛꠘ ꠇꠞꠦ ꠖꠣꠘ ⁕

 ꠇꠣꠋꠇꠥꠘꠤ ꠇꠁꠘꠣꠞ ꠛꠄꠀꠘ 

 ⁕ ꠌꠃꠕꠣ ꠛꠄꠀꠘ ꠇꠣꠋꠇꠥꠘꠤ ꠇꠁꠘꠣꠞ ⁕

ꠀꠞꠦꠇ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠇꠣꠋꠇꠥꠘꠤ ꠇꠁꠘꠣꠞ ꠇꠤꠍꠥ ꠟꠦꠈꠤ ꠛꠤꠛꠞꠘ ⁕

ꠇꠣꠋꠇꠥꠘꠤ ꠎꠦꠁ ꠇꠁꠘꠣ ꠙꠥꠡꠣꠉ ꠟꠣꠉꠣꠄ ॥

ꠡꠣꠔ ꠇꠣꠝ ꠊꠞꠦ ꠕꠁꠀ ꠙꠠꠤ ꠛꠣꠠꠤ ꠎꠣꠄ ⁕

ꠙꠞꠤ ꠛꠣꠠꠤ ꠎꠣꠄ ꠛꠦꠐꠤ ꠖꠤꠟꠦ ꠈꠥꠡꠤ ꠢꠁꠀ ॥

ꠙꠞꠤ ꠛꠣꠠꠤꠞ ꠛꠦꠐꠤ ꠛꠣꠞꠄ ꠈꠣꠐ ꠙꠤꠠꠤ ꠟꠁꠀ ⁕

ꠀꠁꠡ ꠀꠁꠡ ꠅꠢꠦ ꠛꠁꠘ ꠉ ꠈꠣꠅ ꠛꠣꠐꠣꠞ ॥

ꠙꠣꠘ ꠔꠥꠝꠣꠞꠦ ꠘꠣ ꠖꠦꠈꠤꠟꠦ ꠜꠁꠘ ꠃꠠꠤ ꠎꠣꠄ ꠙꠞꠣꠘ ⁕

ꠖꠥꠈꠦ ꠡꠥꠈꠦ ꠙꠠꠤꠟꠦ ꠜꠁꠘ ꠉ ꠇꠦꠘ ꠘꠣꠁ ꠙꠣꠁ ॥

ꠇꠥꠘꠥ ꠉꠠꠤ ꠀꠡꠤꠛꠣꠄ ꠜꠁꠘ ꠉ ꠙꠕꠦꠞ ꠙꠣꠘꠦ ꠌꠣꠁ ⁕

ꠇꠝꠛꠈꠔꠦ ꠇꠝꠛꠈꠔꠦ ꠎꠖꠤ ꠝꠤꠟꠘ ꠢꠁꠟ ꠙꠥꠞꠣ ॥

ꠖꠤꠟꠦꠞ ꠇꠕꠣ ꠜꠣꠋꠉꠤ ꠇꠁꠟꠦ ꠝꠞꠖꠦꠞ ꠢꠄ ꠛꠥꠞꠣ ⁕

 ꠇꠤꠋꠇꠥꠘꠤ ꠇꠁꠘꠣꠞ ꠛꠄꠀꠘ 

 ⁕ ꠙꠣꠌꠅꠀ ꠛꠄꠀꠘ ꠇꠤꠋꠇꠥꠘꠤ ꠇꠁꠘꠣꠞ ⁕

ꠀꠞꠦꠇ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠇꠤꠋꠇꠥꠘꠤ ꠇꠁꠘꠣꠞ ꠇꠤꠍꠥ ꠟꠦꠈꠤꠝꠥ ꠄꠈꠘ ⁕

ꠇꠤꠋꠇꠥꠘꠤ ꠎꠦꠁ ꠇꠁꠘꠣ ꠡꠘꠗꠤ ꠎꠣꠘꠦ ꠛꠦꠡ ॥

ꠀꠙꠘ ꠝꠞꠖ ꠟꠁꠀ ꠎꠣꠄ ꠝꠣꠁ ꠛꠣꠙꠦꠞ ꠖꠦꠡ ⁕

ꠀꠝꠣꠞ ꠛꠣꠙ ꠜꠣꠁ ꠀꠍꠁꠘ ꠟꠣꠈꠦꠞ ꠡꠖꠣꠉꠞ ॥

ꠔꠥꠝꠣꠞꠦ ꠛꠣꠘꠣꠁꠀ ꠖꠤꠝꠥ ꠢꠤꠋꠉꠥꠟ ꠝꠘ꠆ꠖꠤꠞ ꠊꠞ ⁕

ꠖꠡ ꠙꠣꠌ ꠖꠣꠡꠤ ꠖꠤꠛ ꠈꠦꠖꠝꠔꠦ ꠔꠥꠝꠣꠞ ॥

ꠄꠁ ꠝꠔꠦ ꠘꠤꠡꠤ ꠙꠥꠡꠣꠁ ꠎꠣꠁꠛꠦ ꠎꠦ ꠀꠞ ⁕

ꠇꠦꠅ ꠗꠞꠛꠣ ꠀꠛꠦꠞ ꠍꠣꠔꠤ ꠇꠦꠅ ꠗꠞꠛꠣ ꠛꠣꠔꠤ ॥

ꠢꠣꠡꠤꠔꠦ ꠈꠦꠟꠤꠔꠦ ꠎꠣꠁꠛ ꠌꠣꠁꠞ ꠙꠞ ꠞꠣꠔꠤ ⁕

ꠡꠡꠥꠠ ꠛꠣꠠꠤ ꠉꠦꠟꠣ ꠖꠣꠝꠣꠘ꠆ꠖ ꠌꠣꠘ꠆ꠖꠦꠞ ꠡꠝꠣꠘ ॥

ꠢꠤꠋꠉꠤꠞ ꠢꠥꠐꠇꠤ ꠙꠥꠠꠤꠀ ꠍꠣꠝꠘꠦ ꠖꠤꠟ ꠔꠣꠘ ⁕

ꠈꠣꠘꠣ ꠙꠣꠘꠤ ꠖꠤꠟꠣꠝ ꠛꠥꠁꠗꠤ ꠘꠣꠁ ꠇꠦꠘꠦ ꠌꠣꠅ ॥

ꠡꠣꠟꠣꠞ ꠛꠃꠄ ꠃꠑꠤꠀ ꠛꠟꠦ ꠛꠣꠡꠤ ꠜꠣꠔ ꠈꠣꠅ ⁕

ꠄꠁ ꠡꠛ ꠇꠕꠣ ꠡꠥꠘꠤ ꠢꠦꠐ ꠇꠁꠟ ꠝꠣꠕꠣ ॥

ꠛꠥꠇꠦ ꠙꠠꠤ ꠉꠦꠟ ꠎꠦꠘ ꠜꠣꠖ ꠝꠣꠁꠀ ꠑꠣꠐꠣ ⁕

 ꠌꠤꠘ꠆ꠔꠥꠘꠤ ꠇꠁꠘꠣꠞ ꠛꠄꠀꠘ 

 ⁕ ꠍꠐꠀ ꠛꠄꠀꠘ ꠌꠤꠘꠔꠥꠘꠤ ꠇꠁꠘꠣꠞ ⁕

ꠀꠞꠦꠇ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠌꠤꠘꠔꠥꠘꠤ ꠇꠁꠘꠣꠞ ꠇꠤꠍꠥ ꠟꠦꠈꠤꠝꠥ ꠄꠈꠘ ⁕

ꠌꠤꠘꠔꠥꠘꠤ ꠎꠦꠁ ꠇꠁꠘꠣ ꠌꠤꠔꠦ ꠔꠣꠞ ꠝꠔꠤ ॥

ꠡꠥꠡꠣꠝꠤꠞ ꠖꠥꠟꠛ ꠇꠁꠘꠣ ꠊꠞꠦ ꠛꠣꠞꠦ ꠡꠔꠤ ⁕

ꠛꠤꠀꠘꠦ ꠃꠐꠤꠀ ꠇꠁꠘꠣ ꠉꠣꠋꠉꠦ ꠡꠤꠘꠣꠘ ꠇꠞꠦ ॥

ꠞꠁꠡ ꠛꠀꠁꠀ ꠖꠤꠟ ꠀꠙꠘꠣ ꠝꠘ꠆ꠖꠤꠞꠦ ⁕

ꠡꠥꠛꠁꠘꠦꠞ ꠕꠣꠟꠦ ꠝꠣꠘ꠆ꠎꠤꠀ ꠖꠤꠟ ꠈꠣꠘꠣ ॥

ꠌꠤꠘ꠆ꠔꠥꠘꠤꠞ ꠡꠥꠡꠣꠝꠤ ꠎꠦꠘ ꠘꠘꠤꠞ ꠇꠣꠘꠌꠣ ꠡꠥꠘꠣ ⁕

ꠄꠁ ꠇꠁꠘꠣ ꠟꠁꠀ ꠎꠦꠛꠣ ꠇꠞꠦ ꠉꠤꠞꠤꠢ ꠛꠣꠡ ॥

ꠍꠄ ꠛꠞꠍꠦꠞ ꠀꠁꠃ ꠛꠣꠠꠦ ꠀꠘꠌꠟꠦꠞ ꠛꠣꠔꠣꠡ ⁕

 ꠙꠖ꠆ꠖꠥꠘꠤ ꠇꠁꠘꠣꠞ ꠛꠄꠀꠘ 

 ⁕ ꠡꠣꠔꠅꠀ ꠛꠄꠀꠘ ꠙꠖꠖꠥꠘꠤ ꠇꠁꠘꠣꠞ ⁕

ꠀꠞꠦꠇ ꠛꠄꠀꠘ ꠜꠣꠁ ꠔꠣꠔꠦ ꠇꠞ ꠝꠘ ॥

ꠙꠖꠖꠥꠘꠤ ꠇꠁꠘꠣꠞ ꠇꠤꠍꠥ ꠟꠦꠈꠤꠝꠥ ꠄꠈꠘ ⁕

ꠙꠖꠖꠥꠘꠤ ꠎꠦꠁ ꠇꠁꠘꠣ ꠙꠃꠖ ꠔꠣꠞ ꠝꠘ ॥

ꠖꠤꠘꠦ ꠞꠣꠁꠔꠦ ꠈꠦꠖꠝꠔ ꠇꠞꠦ ꠡꠥꠡꠣꠝꠤꠞ ꠌꠞꠘ ⁕

ꠙꠢꠦꠟꠣ ꠉꠤꠀ ꠗꠟꠣꠁ ꠛꠣꠟꠤ ꠅꠋꠉꠦ ꠓꠣꠟꠦ ꠙꠣꠘꠤ ॥

ꠙꠖꠖꠥꠘꠤꠞ ꠝꠞꠖ ꠖꠦꠈ ꠚꠇꠤꠞꠦꠞ ꠘꠤꠡꠣꠘꠤ ⁕

ꠙꠥꠛꠦ ꠖꠤꠀ ꠃꠐꠦ ꠜꠣꠘꠥ ꠀꠛꠞ ꠗꠞꠦ ꠍꠣꠄꠀ ॥

ꠙꠖꠖꠥꠘꠤꠞ ꠡꠥꠡꠣꠝꠤ ꠖꠦꠈ ꠎꠦꠘ ꠇꠣꠘꠌꠣ ꠡꠥꠘꠣ ⁕

ꠇꠦꠐꠣꠉꠞꠤ:ꠙꠥꠕꠤꠘ
ꠇꠦꠐꠣꠉꠞꠤ:ꠇꠛꠤꠔꠣꠁꠘ
ꠇꠦꠐꠣꠉꠞꠤ:ꠡꠣꠁꠔ꠆ꠔ